Ντάραμ Γκοκούλ

Ο Ντάραμπιρ Γκοκούλ (Dharambeer Gokhool, γεννημένος στις 25 Οκτωβρίου 1949) είναι Μαυρικιανός πολιτικός και είναι ο πρόεδρος του Μαυρίκιου από τις 6 Δεκεμβρίου 2024.

Πρώτα χρόνια και εκπαίδευση
Ο Γκοκούλ γεννήθηκε στις 25 Οκτωβρίου 1949 στο χωριό Πλεν ντε Ρος, στο Μαυρίκιο. Κατάγεται από την ινδουιστική κοινότητα Ινδο-Μαυρικιανών. Φοίτησε στο κυβερνητικό σχολείο Ρος Νουάρ, όπου θεωρούνταν εξαιρετικός μαθητής, και έπειτα στο κυβερνητικό σχολείο Μαπού. Το 1975 αποφοίτησε με πτυχίο MBA από τη Σχολή Διοίκησης Επιχειρήσεων – Πανεπιστήμιο του Δελχί στην Ινδία. Μετά τις σπουδές του εκεί, επέστρεψε στον Μαυρίκιο και εντάχθηκε στο προσωπικό του Πανεπιστημίου του Μαυρίκιου, υπηρετώντας σε διάφορες θέσεις, όπως λέκτορας, αναπληρωτής καθηγητής και κοσμήτορας της σχολής.

Σταδιοδρομία
Ο Γκοκούλ ξεκίνησε την πολιτική του καριέρα το 1976. Το 1980 εντάχθηκε στο κόμμα Ριζοσπαστικό Κίνημα Μαυρίκιου (MMM). Το 1982 εκλέχθηκε στην Εθνοσυνέλευση ως μέλος της συμμαχίας MMM/Μαυρικιανό Σοσιαλιστικό Κόμμα (PSM), η οποία σημείωσε σαρωτική νίκη εκείνη τη χρονιά. Μετά τον χωρισμό του MMM και του PSM, ο Γκοκούλ παρέμεινε στο MMM και κατέβηκε ξανά στις εκλογές του 1983, αλλά δεν κατόρθωσε να εκλεγεί στην περιφέρεια Πιτόν-Ριβιέρ-ντι-Ρεμπάρ. Στις εκλογές του 1991 επέστρεψε στο κοινοβούλιο με τη συμμαχία MMM/MSM. Ωστόσο, κατά τη διάρκεια της θητείας του προσχώρησε στο Εργατικό Κόμμα.

Ο Γκοκούλ υπηρέτησε επίσης ως δήμαρχος της πόλης Βακόας-Φοίνιξ από το 1991 έως το 1993. Ήταν κοινοβουλευτικός ιδιωτικός γραμματέας από το 1993 έως το 1994 και μετά την ένταξή του στο Εργατικό Κόμμα, υπηρέτησε ως διοικητικός γραμματέας του κόμματος το 2003 και ως γενικός γραμματέας από το 2004 έως το 2005. Κατά τη διάρκεια της κυβέρνησης του Ναβίν Ραμγκούλαμ, ο Γκοκούλ υπηρέτησε ως υπουργός Παιδείας από το 2005 έως το 2008. Στη συνέχεια έγινε υπουργός Βιομηχανίας, Επιστήμης και Έρευνας από το 2008 έως το 2010. Μετά τις εκλογές του 2014 ήταν υποψήφιος για αντιπρόεδρος, αν και τελικά δεν επιλέχθηκε.

Υποψηφιότητα για την προεδρία του Μαυρικίου
Στις εκλογές του 2024, ο Γκοκούλ ήταν υποψήφιος για πρόεδρος του Μαυρικίου και εκλέχθηκε ομόφωνα από τα μέλη της Εθνοσυνέλευσης και του απονεμήθηκε ο τίτλος του Μεγάλου Διοικητή του Τάγματος του Αστέρα και του Κλειδιού του Ινδικού Ωκεανού. Στην ίδια συνεδρίαση, ο Ρόμπερτ Χάνγκλεϊ εκλέχθηκε ως αντιπρόεδρος του.

Προεδρία

Στις 11 Μαρτίου 2025 ο πρωθυπουργός της Ινδίας Ναρέντρα Μόντι επισκέφθηκε τον Μαυρίκιο και το Προεδρικό Μέγαρο, προσφέροντας στον Γκοκούλ νερό του Γάγγη από το Κουμπ Μελά του 2025, μακάνα και μια κάρτα OCI. Ο Ντάραμ Γκοκούλ έδειξε επίσης στον Ναρέντρα Μόντι τον Αγιουρβεδικό κήπο του Προεδρικού Μεγάρου. Παρών ήταν και ο πρωθυπουργός του Μαυρίκιου Ναβίν Ραμγκούλαμ.

 Βραβεία και διακρίσεις 

69x69px Μεγάλος Διοικητής του Τάγματος του Αστέρα και του Κλειδιού του Ινδικού Ωκεανού

Παραπομπές 

Κατηγορία:Πρόεδροι του Μαυρίκιου
Κατηγορία:Ηγέτες εν ενεργεία